[Változások az állami horgászjegy forgalmazásában](http://www.khesz.hu/index.php?option=com_content&view=article&id=446:valtozasok-az-allami-horgaszjegy-forgalmazasaban&catid=1:friss-hirek&Itemid=50)

2012. november 22. csütörtök, 09:35 Szerkesztő

[E-mail](http://www.khesz.hu/index.php?option=com_mailto&tmpl=component&link=aHR0cDovL3d3dy5raGVzei5odS9pbmRleC5waHA/b3B0aW9uPWNvbV9jb250ZW50JnZpZXc9YXJ0aWNsZSZpZD00NDY6dmFsdG96YXNvay1hei1hbGxhbWktaG9yZ2FzemplZ3ktZm9yZ2FsbWF6YXNhYmFuJmNhdGlkPTE6ZnJpc3MtaGlyZWsmSXRlbWlkPTUw)[Nyomtatás](http://www.khesz.hu/index.php?view=article&catid=1%3Afriss-hirek&id=446%3Avaltozasok-az-allami-horgaszjegy-forgalmazasaban&tmpl=component&print=1&layout=default&page=&option=com_content&Itemid=50)[PDF](http://www.khesz.hu/index.php?view=article&catid=1%3Afriss-hirek&id=446%3Avaltozasok-az-allami-horgaszjegy-forgalmazasaban&format=pdf&option=com_content&Itemid=50)

[](http://www.khesz.hu/keptar/paragrafus_200.jpg)Az állami horgászjegy kiadásánál a tervek szerint a forgalmazóknak (egyesületeknek) 2013-tól használniuk kellene a NÉBIH által kifejlesztett "SZÁK" névre hallgató programot. A program célja, hogy segítse az állami horgászjegyet váltók nyilvántartását és kiszűrje azon személyeket, akik rövidebb, vagy hosszabb időszakra nem jogosultak az állami horgászjegy váltására. Jelenleg még nem ismert az a végső állami döntés, hogy január 1-től a program használata online vagy offline módon fog-e indulni. Ha a használatot véglegesítik az azonban biztos, hogy az állami jegyet forgalmazó szervezeteknél 2013 év elején az állami horgászjegyek kiadásakor komoly fennakadás lesz az adminisztráció további növekedése miatt.

Ha online módon indulna a forgalmazás, akkor azt jelenti, hogy az állami horgászjegyet kiadó horgászegyesület és annak a horgászati okmányokkal foglalkozó munkatársának számítógépet használva el kell érni az állami szervert és az ott rögzített horgászjegy szoftvert. A programon belül fel kell töltenie az állami horgászjegyet igénylő előírt személyi adatait, melyet követően a program engedélyezi, vagy nem a már ismert állami horgászjegy nyomtatvány kiadását, vagy annak bélyeggel történő meghosszabbítását. Az állam tehát ezzel a program segítségével kívánja kiszűrni azon horgászokat, akik különböző szabálysértések, vagy ritkább esetben büntető eljárások alatt álltak, állnak és ezeknek a következményeként az állami horgászjegy váltásától három hónaptól három évig el vannak tiltva. Az állami horgászjegyek forgalmazását az elmúlt évtizedekben a horgászszervezetek végezték az állam illetékes szerveivel való szerződéses viszonyban. A forgalmazás a szerződésekben rögzítettek alapján gond nélkül folyt az ország mintegy 720 településén, ahol az egyesületek székhelyei találhatók. Az állami horgászjegyek bevételeivel is mindig megbízhatóan számoltak el az állam felé a bizományosok, a forgalmazók.

Az új állami szoftver használati kötelezettség ugyan segít az elhatározott cél megvalósításában, de az állami horgászjegy kiadását ma még nem könnyíti meg. A horgásznak ugyanis továbbra is írásban kell előzetesen nyilatkozni a horgászattal kapcsolatos büntetlenségéről, majd a jegykiadó a szoftver segítségével meggyőződik arról, hogy valóban kiadható-e az igénylőnek az állami horgászjegy, ha igen, akkor folytatódik a már eddig is kézzel végzett okmánykitöltés és a bélyeggel való meghosszabbítás folyamata, valamit a forgalmazót terhelő a pénzkezelés, elszámolás folyamata. Az esetleges kötelező szoftverhasználat egyik pillanatról a másikra történő bevezetése megnehezíti azon kisebb és közepes horgászegyesületek ügyintézői dolgát, ahol nincs iroda és nincs számítástechnikai háttér.

A MOHOSZ és szövetségei, az egyesületek is folyamatosan informálva voltak az év elején indult programfejlesztésről. A megismert részletekről a véleményt minden esetben megosztották az illetékes államigazgatási szervekkel és arra kérték őket, hogy legyen egy átmeneti év a programhasználat begyakorlására, az esetleg jelentkező gondok javítására, az adatbázis építésre, és nem utolsó sorban a számítástechnikai háttér megteremtésére. Amennyiben a szoftver használata kötelező lesz 2013-tól, akkor jelentősen csökkenhet azon települések száma, ahol az egyesületeknél állami horgászjegyet lehet váltani, illetve a programhasználat kezdeti nehézségei élesben a horgászok horgászati okmányokkal való ellátása során fog jelentkezni. Mindez ügyfél kiszolgálási időtöbblettel és felesleges feszültségekkel járhat úgy a horgászok, mint a kiszolgálásukat végzők számára.

A horgászszervezetek még bíznak abban, hogy az állami horgászjegy kiadása, az egyes média hírekkel szemben, 2013. évben még offline módon, adatbázis-építéssel és a programhasználat gyakorlatával fog megvalósulni. A MOHOSZ és valamennyi megyei, területi szövetségei, 1119 horgászegyesülete és azok több mint 300 ezer horgásza érdeklődéssel várja az állami horgászjegy 2013. évi forgalmazásának lehetőségeit és feltételeit. A horgászokat elsősorban csak a váltási jogosultságuk alapján - 2013-tól már 2000 Ft-ba kerülő - állami horgászjegy megszokott, gondtalan beszerzése foglalkoztatja.

*Cikk forrása: mohosz.hu*